טירת בולון-סור-מר

טירת בולון-סור-מר הקרויה גם טירת אומון (בצרפתית: Château de Boulogne-sur-Mer או Château d'Aumont) היא טירה שנבנתה במאה ה-13 כדי להגן על העיר בולון-סור-מר.

הטירה חוזקה לאורך השנים אך נפגעה במהלך מלחמת העולם השנייה. שוקמה לאחר המלחמה. מוגדרת כיום כאתר מורשת היסטורי  ומשמשת כמוזיאון לאומנות והיסטוריה. זוהי אחת מהטירות הבודדות מימי הבינים ששרדו בצרפת.

 מבנה הטירה 
העיר העתיקה של בולון-סור-מר מוקפת חומה  ובקצה הצפון מזרחי שלה מתנשאת הטירה. הטירה היא חלק מהעיר העתיקה אך מוקפת בחומה משל עצמה ומבודדת מהעיר על ידי חפיר שהיה מלא בעבר במים וכיום רק חלק קטן מוצף. הטירה הייתה מוקפת בעבר בחומה נוספת שנהרסה.

חזיתה המבוצרת של הטירה פונה לצפון מזרח וצד זה של הטירה הוגן על ידי קיר עבה במיוחד שנועד לספוג פגזי ארטילריה. חמישה ממגדלי החומה פונים לחזיתה.

השער הראשי של הטירה נמצא בגב הטירה ופונה לכוון העיר העתיקה שמדרום מערב לטירה כך שהעיר, המוקפת בחומה, מספקת הגנה מסוימת על הכניסה. בנוסף מוגן השער על ידי שני מגדלי שמירה ששולבו בחומה שמקיפה את הטירה והיו חלק ממערך של תשעה מגדלים שחיזקו את החומה.

מבנה הטירה פוליגוני וקרוב לצורת מעגל כשבמרכזה ישנה חצר פתוחה. בין השער לבין החצר היה בעבר גשר מתרומם מעל החפיר שאינו קיים כיום.

אורך הטירה כ-80 מטר ורוחבה כ-70 מטר. גובה חומותיה כ-18 מטר והמגדלים שלה מגיעים לגובה של כ-25 מטר.

עם בנייתה נחפר בתחתיתה מרתף שגגו נתמך על ידי עמודים וקשתות. בניגוד לחלקים אחרים בטירה מרתף זה לא עבר שינויים או נזקים מבניים משמעותיים והוא משמר עדיין את סגנון הבנייה של ימי הביניים. המרתף פתוח והוא חלק מחללי המוזיאון.

 ההיסטוריה של הטירה 
 הקמת הטירה וחיזוקה 
הטירה נבנתה בשנים 1227–1231 על ידי פיליפ יורופל, רוזן קלרמון  שהיה בנו של מלך צרפת פיליפ השני.

קו חומות הטירה חפף לקו חומותיו של מבצר רומי עתיק ששכן במקום ואת שרידיו ניתן עדיין לראות בחלקה התת-קרקעי של הטירה

בתחילה נבנו רק חומות הטירה ובמאה ה-16 נוספו להיקפה ארבעה מגדלי שמירה.

 המאות ה-17 וה-18 
בתחילת המאה ה-17 חיזק ז'אן, דוכס ברי את ביצורי הטירה. באמצע אותה מאה נערך בטירה חיזוק הביצורים נוסף כדי לעמוד בפני הארטילריה המשופרת של אותה תקופה. שינויים אלו גרמו לאיבוד חלק מסממני ימי הבינים של הטירה.

ב-1689, במהלך מלחמת תשע השנים (תקופתו של מלך צרפת  לואי הארבעה עשר) נהרסו חומותיה החיצוניים של הטירה.

במאה ה-18 שימש המבצר למגורי חיילים.

 מלחמת העולם הראשונה 
במהלך מלחמת העולם הראשונה שימש המבצר כבסיס עורפי לחיל המשלוח הבריטי וכמרכז רפואי שנסמך על הנמל של בולון-סור-מר כמרכז קליטת אספקה ומשלוח פצועים בחזרה לאנגליה.

 מלחמת העולם השנייה 
ב-1940 (מלחמת העולם השנייה), עם כיבוש צרפת וכניעתה לגרמנים, נכבשה הטירה והעיר על ידי הגרמנים כחלק מהידוק המצור על כיס דנקרק.

ב-1942 השתלב המבצר בביצורי החומה האטלנטית. בשנים עד 1944 והפלישה לנורמנדי היו מתקני הצבא הגרמני בבולון-סור-מר, והטירה ביניהם, יעד לתקיפה של מטוסי בעלות הברית. הפצצות אלו גרמו נזק מסוים לטירה אך היא נשארה על עומדה.

ב-1944, לאחר הפלישה לנורמנדי, תוכנן מבצע ולהיט במסגרתו נועדה הדיוויזיה השלישית הקנדית (בפיקוד דניאל ספריי ) לכבוש את בולון-סור-מר. הקרב התחולל ב-17–22 בספטמבר 1944 והכוחות הקנדים נלחמו מול יחידות גרמניות שקיבלו הוראה להילחם עד טיפת דמם האחרונה. הטירה הייתה אחד מהיעדים המרכזיים במערכה והלוחמים הגרמנים שבה נכנעו ב-18 בספטמבר לאחר שטנקים קנדים השמידו בירי את שער המבצר.

 לאחר המלחמה 
לאחר מלחמת העולם השנייה שימשה הטירה ככלא ממשלתי. ב-1974 היא נמסרה לרשות מועצת העיר שהחלה בתהליך שיקום.

ב-1988, לאחר שיקום המבצר, נפתח במקום "מוזיאון הטירה של בולון-סור-מר"  ובו אוספים ארכאולוגיים ואתנוגרפיים וכן תערוכות על ההיסטוריה של בולון, כולל שתי מלחמות העולם.

בקצה הצפוני מזרחי של הטירה מוצבת אנדרטה המנציחה את תושבי בולון-סור-מר שנפלו במהלך מלחמות העולם.

 על מוזיאון-הטירה 
המוזיאון שהוקם בטירה מורכב מארבע מחלקות: ארכאולוגיה ים תיכונית, אתנוגרפיה חוץ-אירופית, אמנויות יפות ודקורטיביות, היסטוריה מקומית:
 מחלקת הארכאולוגיה הים תיכונית: מציגה את האוסף המצרי הכולל את הסרקופגים והמומיה שהיוו השראה לעבודתו של האגיפטולוג אוגוסט מארייט וכן אוסף של קרמיקה יוונית, הכולל כ-450 פריטים כמו "התאבדותו של אייאקס" המיוחסת לאקסיאס .
 מחלקת האתנוגרפיה החוץ-אירופית: המאגדת אוסף של חפצים מאזורים שונים בעולם.
 המחלקה לאמנויות יפות ודקורטיביות כוללת מספר אוספים:
 ציורים איטלקיים ופלמיים מהמאה ה-15 עד המאה ה-17
 אוסף של ציורים ופסלים של אמנים צרפתיים מהמאה ה-19 ותחילת המאה ה-20 ובהן עבודות של גוסטב קורבה,  קאמי קורו, אז'ן בודן, אלפרד סיסלי, אוגוסט רודן, לואי-לאופולד בואיי, ז'אן-בטיסט קארפו ונוספים
 עבודות של אמנים צרפתים מהמאה ה-19 שפעלו בצפון מערב צרפת, לחופי תעלת למאנש.
 אוסף ז'ורז' מתייה, יליד בולון-סור-מר, שנתרם על ידי האמן.
 מחלקת ההיסטוריה המקומית: מציגה את המורשת וההיסטוריה של בולון-סור-מר מהתקופה הרומית, כשנקראה בונוניה, דרך התקופה הגאלו-רומי, ימי הביניים, ועד למחנה בולון שהקים נפוליאון ב-1805 .

 גלריה 

 לקריאה נוספת 
 Pierre Héliot, « Boulogne-sur-Mer. Château et remparts », dans Congrès archéologique de France. 99e session. Amiens. 1936, Paris, Société française d'archéologie, 1937, p. 350-371
 André Châtelain, Châteaux forts, images de pierre des guerres médiévales, Paris, Rempart, coll. « Patrimoine vivant », 1983, 114 p. ( et ), p. I à IV
 POIRET, Françoise Camille: "Château-musée de Boulogne-sur-Mer : Guide de visite", 1998
 Salch, Charles-Laurent (1979). Dictionnaire des châteaux et des fortifications du moyen âge en France. Strasbourg: Publitotal. pp. 1287 pp. .
 Mesqui, Jean (1997). Chateaux-forts et fortifications en France. Paris: Flammarion. pp. 493 pp. 

 קישורים חיצוניים 



 טירת בולון-סור-מר, באתר "משרד התרבות של צרפת" 
 מוזיאון טירת בולון-סור-מר, באתר העירוני הישן של עיריית בולון-סור-מר (בארכיון האינטרנט) 
 מוזיאון טירת בולון-סור-מר, באתר ville-boulogne-sur-mer.fr 
 טירת בולון-סור-מר, באתר castles.nl
 טירת בולון-סור-מר, באתר boulonnaisautop.com 
 טירת בולון-סור-מר, באתר vpah-hauts-de-france.fr 
 , 2022 

 ביאורים 

 הערות שוליים 

קטגוריה:נור-פה דה קאלה: מבנים
קטגוריה:צרפת: מוזיאונים צבאיים
קטגוריה:צרפת: מוזיאונים להיסטוריה
קטגוריה:צרפת: מוזיאונים לאמנות
בולון-סור-מר
קטגוריה:צרפת: טירות